**Ministru kabineta noteikumu projekta „Kārtībā, kādā tiek pārdotas nodokļu maksājumu parādu kapitalizācijas rezultātā izveidojušās kapitāla daļas” sākotnējās ietekmes novērtējuma ziņojums (anotācija)**

|  |
| --- |
| I. Tiesību akta projekta izstrādes nepieciešamība |
| 1. | Pamatojums | Publiskas personas kapitāla daļu un kapitālsabiedrību pārvaldības likuma 145.panta trešā daļa |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | 2015.gada 1.janvārī ir stājies spēkā Publiskas personas kapitāla daļu un kapitālsabiedrību pārvaldības likums (turpmāk - Kapitālsabiedrību pārvaldības likums). Ar šā likuma spēkā stāšanos spēku zaudēja likums „Par valsts un pašvaldību kapitāla daļām un kapitālsabiedrībām”, kā arī uz tā pamata izdotie normatīvie akti vai to daļas. Attiecīgi spēku zaudēja uz likuma „Par valsts un pašvaldību kapitāla daļām un kapitālsabiedrībām” 129.panta trešās daļas pamata izdotie Ministru kabineta 2006.gada 18.aprīļa noteikumi Nr.291 „Noteikumi par nodokļu maksājumu parādu kapitalizācijas rezultātā izveidojušos kapitāla daļu pārdošanu” (turpmāk – noteikumi Nr.291).Savukārt Kapitālsabiedrību pārvaldības likuma 145.panta trešajā daļā dots uzdevums Ministru kabinetam izdot noteikumus, kuros nosaka kārtību, kādā tiek pārdotas nodokļu maksājumu parādukapitalizācijas rezultātā izveidojušās kapitāla daļas (turpmāk – kapitāla daļas) . Atbilstoši Kapitālsabiedrību pārvaldības likuma pārejas noteikumu 2.punkta f) apakšpunktam noteikumi jāizdod līdz 2015.gada 1.oktobrim.No minētā secināms, ka spēku zaudējušo noteikumu Nr.291 vietā Ministru kabinetam jāizdod jauni noteikumi, kuri regulē tos pašus kapitāla daļu pārdošanas jautājumus, tikai papildus ietverot jaunā tiesiskā regulējuma prasības, kur tas nepieciešams (turpmāk – noteikumu projekts). Kapitāla daļu pārdošanu veic Kapitāla daļu pārvaldības likuma 139.panta pirmajā un otrajā daļā noteiktās institūcijas – valsts kapitāla daļas pārdod atsavināšanu veicošā institūcija, bet atvasinātai publiskas personas kapitāla daļas pārdod atvasinātas publiskas personas augstākās lēmējinstitūcijas noteikta iestāde (struktūrvienība)(turpmāk arī – pārdevējs). Saskaņā ar Kapitālsabiedrību pārvaldības likuma pārejas noteikumu 12.punktu valsts kapitāla daļu atsavināšanu veicošās institūcijas uzdevumu pilda valsts akciju sabiedrība „Privatizācijas aģentūra” (turpmāk – aģentūra). Ņemot vērā, ka valsts kapitāla daļu atsavināšanu jau iepriekš veica aģentūra, pamatojoties uz noteikumiem Nr.291, noteikumu projekts būtiski nemaina aģentūras pienākumus un tiesības kapitāla daļu pārdošanā. Izmaiņas skar pārdodamās kapitāla daļas vērtības noteikšanas kārtību. Atbilstoši jaunajam regulējumam, pārdodamās kapitāla daļas vērtību nosaka atbilstoši Kapitālsabiedrību pārvaldības likuma 140.panta pirmajai daļai, nevis pēc Ministru kabineta noteikumiem, kas regulē nodokļu maksājumu parādu kapitalizācijas kārtību. Savukārt kapitāla daļas pārdod, ievērojot Kapitālsabiedrību pārvaldības likuma 142.panta trešo un ceturto daļu. Minētajā pantā ir uzlikts pienākums pārdevējam sagatavot un apstiprināt pārdošanas noteikumus, kuros ietilpst gan informācija par kapitālsabiedrību, gan izsoles noteikumi. Līdz ar to noteikumu projektā iekļaujama informācija par kapitāla daļu atsavināšanas veidu, nosakot, ka tā ir izsole un paredzot pārdevējam tiesību rīkot atkārtotu izsoli pazeminot pārdodamās kapitāla daļas cenu, ja iepriešējā izsole beigusies bez rezultātiem – kapitāla daļas netika pārdotas. Sākotnējās cenas samazinājuma robežu noteikšanai, par paraugu tiek izmantota spēkā esošajā tiesiskajā regulējumā nostiprinātā prakse. Proti, saskaņā ar Ministru kabineta 2008.gada 2.decembra noteikumiem Nr.986 „ Kārtība, kādā veicama privatizācija ar nodokļu parādu kapitalizācijas metodi”. Saskaņā ar šo noteikumu 31.punktu kapitalizāciju veicošajai institūcijai ir tiesības samazināt pārdošanas cenu (izsoles sākumcenu) par 20 procentiem. Ja kapitāla daļas nav pārdotas pēc cenas samazināšanas, kapitalizāciju veicošā institūcija var samazināt cenu vēl par 20 procentiem. Noteikumu projektā saglabāta noteikumos Nr.291 ietvertā atsauce uz Kapitālsabiedrību pārvaldības likumā, Komerclikuma 188., 1881., 189. un 238.pantā noteikto kapitāla daļu atsavināšanas ierobežojumiem. Kā arī saglabāta tiesība pārdevējam kapitāla daļas nepārdot, ja kapitāla daļu atsavināšanas ierobežojums ir noteikts ar līgumu un pārdevējam nav izdevies panākt vienošanos par ierobežojuma atcelšanu.Ņemot vērā iepriekš minēto, kā arī lai izpildītu Ministru kabinetam Kapitālsabiedrību pārvaldības likumā doto uzdevumu, nepieciešams izdot Ministru kabineta noteikumus, kuri aizstāj un aktualizē noteikumos Nr.291 noteikto kapitāla daļu pārdošanas kārtību. |
| 3. | Projekta izstrādē iesaistītās institūcijas | Pārresoru koordinācijas centrs |
| 4. | Cita informācija | Nav |

|  |
| --- |
| II. Tiesību akta projekta ietekme uz sabiedrību, tautsaimniecības attīstību un administratīvo slogu |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Tiesiskais regulējums skar kapitāla daļu turētājus kapitālsabiedrībās, kuru kapitāla daļas kapitalizācijas rezultātā ieguvusi valsts vai atvasināts publisko tiesību subjekts.  |
| 2. | Tiesiskā regulējuma ietekme uz tautsaimniecību un administratīvo slogu | Ņemot vērā, ka noteikumi būtībā aizstāj iepriekšējo regulējumu, kurš zaudējis spēku sakarā ar normatīvā akta, uz kura pamata tas izdots, spēka zaudēšanu, ar noteikumu projektu netiek radīts jauns administratīvais slogs, tiek nodrošināta Publiskas personas kapitāla daļu un kapitālsabiedrību pārvaldības likumā noteikto uzdevumu izpilde. |
| 3. | Administratīvo izmaksu monetārs novērtējums | Sabiedrības grupām un institūcijām projekta tiesiskais regulējums nemaina tiesības un pienākumus, kā arī veicamās darbības. |
| 4. | Tiesību akta projekta ietekme uz valsts budžetu un pašvaldību budžetiem | Ņemot vērā, ka tiesiskais regulējums skar kapitāla daļu pārdošanas vērtības noteikšanu katrā atsevišķā kapitāla daļu pārdošanas gadījumā, konkrēta ietekme uz valsts vai pašvaldību budžetiem nav nosakāma. |
| 5. | Cita informācija | Nav |

Anotācijas III, IV un V sadaļa – projekts šo jomu neskar.

|  |
| --- |
| VI. Sabiedrības līdzdalība un komunikācijas aktivitātes |
| 1. | Plānotās sabiedrības līdzdalības un komunikācijas aktivitātes saistībā ar projektu | Noteikumu projekts uz divām nedēļām tiks publicēts Pārresoru koordinācijas centra interneta vietnē, aicinot sabiedrību sniegt par to viedokli un priekšlikumus. |
| 2. | Sabiedrības līdzdalība projekta izstrādē | Informācija tiks apkopota pēc priekšlikumu sniegšanas termiņa beigām. |
| 3. | Sabiedrības līdzdalības rezultāti | Informācija tiks pievienota pēc priekšlikumu sniegšanas termiņa beigām. |
| 4. | Cita informācija | Nav |

|  |
| --- |
| VII. Tiesību akta projekta izpildes nodrošināšana un tās ietekme uz institūcijām |
| 1. | Projekta izpildē iesaistītās institūcijas | Valsts kapitāla daļu turētāji, Ekonomikas ministrija (Privatizācijas aģentūra). |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Ar projektu jaunas pārvaldes funkcijas netiek pievienotas, esošā institucionālā sistēma netiek mainīta, kā arī jaunu institūciju izveide vai esošo reorganizācija netiek veikta. Projekts neatstāj ietekmi uz institūciju cilvēkresursiem. |
| 3. | Cita informācija | Nav |

Ministru prezidente L.Straujuma

Finanšu ministrs J.Reirs

Vīza:

Pārresoru koordinācijas centra vadītājs P.Vilks

14.08.2015 15:27

899

S. Ozola 67082815

Sarmite.Ozola@pkc.mk.gov.lv